Rīgā

23.10.2018. Nr. 1-12/1045

Uz 25.09.2018. Nr.2-31/7636

**Jelgavas pilsētas domei**

*Par amatu mājas izveidi*

Konkurences padome (turpmāk - KP), lai atbildētu uz iesniegumu, kurā norādīta informācija par pašvaldības iesaistīšanos tūrisma maksas pakalpojumu sniegšanā, ar 2018.gada 24.augusta vēstuli Nr.1-12/862 bija lūgusi Jelgavas pilsētas domi sniegt informāciju par vēsturisko ēku Vecpilsētas ielā 2 un J.Asara ielā 1, Jelgavā (turpmāk – Vēsturiskās ēkas) iespējamo atjaunošanu, proti, kādā realizācijas stadijā atrodas minētā iecere un kāds būtu konkrētās dzīvesziņas un arodu sētas piedāvātais pakalpojumu klāsts un to mērķauditorija, kā arī, vai ir izvērtēta šādas darbības ietekme uz konkurenci un līdzīgiem pakalpojumu sniedzējiem.

KP ir saņēmusi Jūsu atbildes vēstuli, kurā norādīts, ka pašvaldība 2017.gada 6.jūlijā noslēdza līgumu ,,Par būvprojekta ,,Ēkas Vecpilsētas ielā 2 pārbūve un restaurācija” izstrādi” un 2018.gada 28.maijā līgumu ,,Par būvprojekta “Ēkas pārbūve Jāņa Asara ielā 1” izstrādi un autoruzraudzību”. Līdz 2019.gada 28.februārim pašvaldība Eiropas Reģionālās attīstības fonda finansējuma saņemšanai plāno sagatavot un iesniegt pieteikumu ,,Dzīvesziņas un arodu sētas izveide Vecpilsētas iela 2, Jelgavā” 5.5.1.specifiskā atbalsta mērķa ,,Saglabāt, aizsargāt un attīstīt nozīmīgu kultūras un dabas mantojumu, kā arī attīstīt ar to saistītos pakalpojumus” trešajai projektu iesniegumu atlases kārtai. Projekta ietvaros tiks izveidota amatu māju, kurā plānots izvietot amatnieku darbnīcas istabu, audēju darbnīcu utt. Tāpat atbildes vēstulē norādīts, ka Vēsturiskās ēkas ir plānots nodot nomā juridiskām personām uzņēmējdarbības veikšanai.

KP atzīst, ka kultūrvēsturiskā mantojuma saglabāšana Jelgavas pilsētā ir svarīga un atbalstāma, vienlaikus vēlas vērst pašvaldības uzmanību uz turpmāko: brīva un vienlīdzīga uzņēmējdarbības vide ir būtisks attīstības priekšnoteikums, kas ir vienlīdz svarīgs kā valsts, tā atsevišķas pilsētas vai reģiona līmenī, kas motivē iesaisti uzņēmējdarbībā un ieguldījumus inovācijās, radot darba vietas un piesaistot papildu investīcijas.

KP atzinīgi novērtē pašvaldības vēlmi nodot izveidoto amatu māju nomā privātiem komersantiem uzņēmējdarbības veikšanai, tādējādi izvairoties no pašvaldības iesaistes saimnieciskajā darbībā, jo publiskas personas vai tās kapitālsabiedrības nepamatota iesaiste saimnieciskās darbības veikšanā, kas veikta bez rūpīga ekonomiskā un juridiskā izvērtējuma, var negatīvi ietekmēt konkurenci konkrētajā tirgū, kas ilgtermiņā var novest ne tikai pie privāto uzņēmumu izstumšanas, bet arī pie nozares attīstības apstāšanās, nepietiekamas jaunu uzņēmumu ienākšanas tirgū, ierobežotām patērētāju izvēles iespējām, cenu pieauguma un publiskas personas resursu nelietderīgas izlietošanas. Attiecīgi publiskai personai, pašai izvēloties sniegt pakalpojumus saimnieciskās darbības veidā, ir rūpīgi jāizvērtē, vai konkrētais darbības veids nepārklājas ar kādu jau tirgū esošu pakalpojumu, lai pakalpojumi netiktu sniegti tur, kur nav konstatējama tirgus nepilnība.

Vienlaikus KP vēlas vērst pašvaldības uzmanību uz to, ka pašvaldībai, nosakot iespējamo nomas maksu, būtu jāņem vērā arī veiktie ieguldījumi un izmaksas par amatu mājā esošo inventāru, kas tiktu izmantots saimnieciskajā darbībā. Tādējādi pašvaldības izvēlētajam privātajam komersantam netiktu sniegtas nepamatotas ekonomiskās un konkurences priekšrocības, kuras nebūtu pieejamas citiem privātajiem komersantiem, kuri vēlētos nodarboties ar līdzīgu pakalpojumu sniegšanu un kuriem tādēļ būtu nepieciešams izmantot savus privātos resursus.

Ar cieņu

priekšsēdētāja S.Ābrama